Worcester F 80 Distinctiones

275 Vinum

Vinum est pungitiuum, calefactiuum, letificatiuum. Sic adueniente gratia pungitur cor ad penitentiam, Psal. [59:5]: *Potasti nos* in *vino compunctionis*.

¶ Calefacit per caritatem, Psal. [38:4]: *Concaluit cor meum intra me*.

¶ Exultat per recti facti leticiam, Psal. [103:15]: *Vinum lætificet cor hominis*. Nam sicut in malefacto remordet consciencia, ita in benefacto generatur leticia. Vnde Augustinus, in *Enchiridion*, est vera libertas propter[[1]](#footnote-1) recti facti leticiam, sic et pia seruitus propter precepti obedienciam.

¶ Vinum bonum corrumpunt impuritas vasis, tempestas aeris, concussio fragoris, commixtio liquoris. Ideo Christus seruauit vinum prudenter cum vasis puritate, Tob. 3[:16]: *Mundam servavi animam*.

In secundo, diligenter pro aeris qualitate docente, Prou. 22[:17]: *Appone cor* *ad doctrinam*, que erit.

¶ Tercio, quiete pro concussione soni uel turbida secundum doctrinam Eccli. 10[:31]: *Fili* mi, *in mansuetudine serva animam tuam*.

Quarto, discrete a commixtione mali vel extranea, Eccli. 37[:9]: *A consiliario* malo *serva animam tuam*. Et Jac. [2:10]: *Quicumque* offenderit *in uno, factus est omnium reus*.

¶ Ad hoc enim quod vinum sit bonum requiritur quod sit colore de-

/fol. 322ra/

cens, sapore recens, spirans odore, et iuuans vigore. De primo, Prou. 23[:31]: *Ne intuearis vinum* cum *flavescit, in vitro*.

De secundo, Can. 1[:1, 3]: *Meliora sunt ubera tua vino*,[[2]](#footnote-2) *curremus in odorem*.

¶ De tercio, Num. 28[:14]: Vino fundende *sunt* victime.

De quarto, [1] Esdre 3[:10]: Forte *est vinum.* Et Eccli. 31[:35]: *Vinum in iocunditate creatum est, ab initio, non in ebrietatem*. Psal. [103:15]: *Vinum letificat cor hominis*.

1. propter ] F 128 *corr.* peccati F 80, Lambeth. [↑](#footnote-ref-1)
2. vino ] Lambeth, F 128 *corr.* vitro F 80. [↑](#footnote-ref-2)